KAUNO MIESTO SAVIVALDYBĖS TARYBA

SPRENDIMAS

DĖL TARNYBINIŲ LENGVŲJŲ AUTOMOBILIŲ ĮSIGIJIMO, NUOMOS IR NAUDOJIMO KAUNO MIESTO SAVIVALDYBĖS BIUDŽETINĖSE ĮSTAIGOSE TAISYKLIŲ PATVIRTINIMO

2021 m. vasario 2 d. Nr. T-31

Kaunas

Vadovaudamasi Lietuvos Respublikos vietos savivaldos įstatymo 16 straipsnio 2 dalies 26 punktu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 8 straipsniu, Lietuvos Respublikos Vyriausybės 1998 m. lapkričio 17 d. nutarimo Nr. 1341 „Dėl tarnybinių lengvųjų automobilių biudžetinėse įstaigose“ 5.2 papunkčiu ir Pavyzdinėmis tarnybinių lengvųjų automobilių naudojimo biudžetinėse įstaigose taisyklėmis, patvirtintomis Lietuvos Respublikos Vyriausybės 2009 m. gegužės 27 d. nutarimu Nr. 543 „Dėl Pavyzdinių tarnybinių lengvųjų automobilių naudojimo biudžetinėse įstaigose taisyklių patvirtinimo“, Kauno miesto savivaldybės taryba n u s p r e n d ž i a:

1. Patvirtinti Tarnybinių lengvųjų automobilių įsigijimo, nuomos ir naudojimo Kauno miesto savivaldybės biudžetinėse įstaigose taisykles (pridedama).

2. Nustatyti, kad šis sprendimas įsigalioja 2021 m. vasario 10 dieną.

Savivaldybės meras	Visvaldas Matijošaitis

PATVIRTINTA

Kauno miesto savivaldybės tarybos

2021 m. vasario 2 d.

sprendimu Nr. T-31

TARNYBINIŲ LENGVŲJŲ AUTOMOBILIŲ ĮSIGIJIMO, NUOMOS IR NAUDOJIMO KAUNO MIESTO SAVIVALDYBĖS BIUDŽETINĖSE ĮSTAIGOSE TAISYKLĖS

I SKYRIUS

BENDROSIOS NUOSTATOS

1. Tarnybinių lengvųjų automobilių įsigijimo, nuomos ir naudojimo Kauno miesto savivaldybės biudžetinėse įstaigose taisyklės (toliau – Taisyklės) nustato šių įstaigų tarnybinių lengvųjų automobilių įsigijimo, nuomos, naudojimo, saugojimo, žymėjimo, techninės priežiūros, remonto, naudojimo kontrolės, ridos ir degalų apskaitos, netarnybinių automobilių naudojimo tarnybos reikmėms tvarką ir atsakomybę už Taisyklių nesilaikymą.

2. Taisyklės yra privalomos Kauno miesto savivaldybės biudžetinių įstaigų (toliau – įstaiga) vadovams, valstybės tarnautojams ir darbuotojams, dirbantiems pagal darbo sutartis (toliau – darbuotojas).

3. Taisyklėse vartojamos sąvokos:

3.1. Atsakingas darbuotojas – įstaigos vadovo įsakymu paskirtas darbuotojas, atsakingas už įstaigos tarnybinių automobilių įsigijimą, techninės būklės, naudojimo kontrolę, draudimo, privalomosios techninės apžiūros organizavimą ir kt.

3.2. Netarnybinis automobilis – įstaigos darbuotojo teisėtu pagrindu valdomas automobilis, naudojamas tarnybos reikmėms, už kurio naudojimą mokama kompensacija degalų įsigijimo išlaidoms ir automobilio amortizacijai padengti.

3.3. Tarnybinis lengvasis automobilis – įstaigai teisėtu pagrindu (nuosavybės, patikėjimo teise, nuomos, nuomos pagal veiklos nuomos sutartį ar pan.) priklausantis lengvasis automobilis, kurį įstaigos darbuotojas naudoja tarnybos reikmėms.

II SKYRIUS

TARNYBINIŲ LENGVŲJŲ AUTOMOBILIŲ ĮSIGIJIMAS IR NUOMA

4. Įstaiga tarnybinius lengvuosius automobilius gali įsigyti, nuomotis arba nuomotis pagal veiklos nuomos sutartį vadovaudamasi Lietuvos Respublikos viešųjų pirkimų įstatymu.

5. Iš Kauno miesto savivaldybės (toliau – Savivaldybė) biudžeto išlaikomos biudžetinės įstaigos ne brangesnius kaip 17 377 Eur (be pridėtinės vertės mokesčio) tarnybinius lengvuosius automobilius, turinčius ne daugiau kaip 5 sėdimas vietas, ir kitus lengvuosius tarnybinius automobilius, ne brangesnius kaip 26 065 Eur (be pridėtinės vertės mokesčio), gali įsigyti, nuomotis arba nuomotis pagal veiklos nuomos sutartį tik savininko teises ir pareigas įgyvendinančios institucijos leidžiamos, o brangesnius kaip 17 377 Eur (be pridėtinės vertės mokesčio) lengvuosius tarnybinius automobilius, turinčius ne daugiau kaip 5 sėdimas vietas, ir kitus lengvuosius tarnybinius automobilius, brangesnius kaip 26 065 Eur (be pridėtinės vertės mokesčio) – tik Savivaldybės tarybos leidžiamos.

III SKYRIUS

TARNYBINIŲ LENGVŲJŲ AUTOMOBILIŲ IŠLAIKYMAS, NAUDOJIMAS IR NAUDOJIMO KONTROLĖ

6. Įstaigų (išskyrus Savivaldybės administraciją) išlaidų tarnybiniams lengviesiems automobiliams išlaikyti, nuomotis arba nuomotis pagal veiklos nuomos sutartį (transporto priemonių priežiūros, žymėjimo, remonto, nuomos, nuomos veiklos nuomos, transporto priemonių išlaikymo (degalai, tepalai, atsarginės dalys, padangos ir pan.), draudimo, kompensacijos asmenims, naudojantiems netarnybinius automobilius tarnybos reikmėms, parkavimo aikštelių, garažų nuomos išlaidos ir pan.) dydis negali viršyti Savivaldybės biudžeto 0,78 proc. asignavimų darbo užmokesčiui.

7. Savivaldybės administracijos išlaidų tarnybiniams lengviesiems automobiliams išlaikyti, nuomotis arba nuomotis pagal veiklos nuomos sutartį (transporto priemonių priežiūros, žymėjimo, remonto, nuomos, nuomos veiklos nuomos, transporto priemonių išlaikymo (degalai, tepalai, atsarginės dalys, padangos ir pan.), draudimo, kompensacijos asmenims, naudojantiems netarnybinius automobilius tarnybos reikmėms, parkavimo aikštelių, garažų nuomos išlaidos ir pan.) dydis negali viršyti 2 proc. Savivaldybės biudžeto asignavimų darbo užmokesčiui.

8. Įstaigos vadovas privalo:

8.1. užtikrinti lėšų tarnybiniams lengviesiems automobiliams išlaikyti racionalų panaudojimą;

8.2. paskirti atsakingus darbuotojus, kurie kontroliuotų, kaip naudojami tarnybiniai lengvieji automobiliai, ar jie tinkamai laikomi, saugomi ar naudojami tik tarnybos reikmėms – įstaigos veiklai užtikrinti ir funkcijoms vykdyti;

8.3. užtikrinti, kad įstaigos vadovui priskirtame tarnybiniame lengvajame automobilyje ir kituose įstaigos vadovo su Savivaldybės administracijos direktoriumi suderintame sąraše nurodytuose įstaigos tarnybiniuose lengvuosiuose automobiliuose būtų įdiegta GPS automobilių stebėjimo (kontrolės) sistema, kurios stebėseną vykdo Savivaldybės administracijos direktoriaus paskirtas atsakingas asmuo.

9. Darbuotojai tarnybiniais lengvaisiais automobiliais gali naudotis bet kuriuo paros metu, taip pat poilsio ir švenčių dienomis tik tarnybos reikmėms – t. y. teisės aktuose ir (ar) įstatuose (nuostatuose) nurodytai įstaigos veiklai užtikrinti ir funkcijoms vykdyti.

10. Tarnybiniais lengvaisiais automobiliais su vairuotoju gali naudotis kiekvienas įstaigos darbuotojas.

11. Įstaigos vairuotojams ir darbuotojams, kurie turi teisę naudotis tarnybiniais lengvaisiais automobiliais be vairuotojo, tarnybiniai lengvieji automobiliai priskiriami įstaigos vadovo įsakymu. Įstaigų vadovams tarnybiniai lengvieji automobiliai priskiriami Savivaldybės administracijos direktoriaus įsakymu. Savivaldybės administracijos direktoriui tarnybinis lengvasis automobilis priskiriamas Savivaldybės mero potvarkiu. Automobiliai perduodami pagal perdavimo ir priėmimo aktą (1 priedas). Perdavus tarnybinį lengvąjį automobilį darbuotojui, jis tampa atsakingas už tinkamą tarnybinio lengvojo automobilio naudojimą, techninę būklę, ridos ir degalų apskaitą, saugojimą ir kt.

12. Tarnybiniais lengvaisiais automobiliais, kurie priskirti Taisyklių 11 punkte nurodytiems darbuotojams, įstaigos vadovas prireikus konkrečioms tarnybinėms užduotims ir funkcijoms vykdyti gali leisti pasinaudoti ir kitiems įstaigos darbuotojams. Šiuo atveju tarnybinis lengvasis automobilis kitiems darbuotojams perduodamas įstaigos vadovo nustatyta tvarka.

13. Tarnybiniais lengvaisiais automobiliais be vairuotojo gali naudotis darbuotojas, turintis tinkamos kategorijos galiojantį vairuotojo pažymėjimą, ne mažesnį kaip 2 metų vairavimo stažą ir susipažinęs su Taisyklėmis. Darbuotojai, naudodamiesi tarnybiniais lengvaisiais automobiliais, privalo laikytis Lietuvos Respublikos įstatymų, Vyriausybės nutarimų, Kelių eismo taisyklių, kitų teisės aktų ir Taisyklių reikalavimų.

14. Kiekvienam tarnybiniam lengvajam automobiliui įstaigos vadovo įsakymu nustatomas ridos (km) arba degalų išlaidų (Eur) limitas.

15. Darbuotojas, patekęs į eismo įvykį, iš karto apie tai informuoja atsakingą darbuotoją, kuris apie tai informuoja įstaigos vadovą ir teisės aktuose nustatytais atvejais ir tvarka užpildo Eismo įvykio deklaraciją. Jeigu nukentėjo tretieji asmenys, apie tai būtina pranešti policijai.

16. Jei eismo įvykis įvyko dėl darbuotojo padaryto Kelių eismo taisyklių ar draudimo taisyklių pažeidimo, darbuotojas, padaręs žalą tarnybiniam lengvajam automobiliui ar kitai transporto priemonei ir tretiesiems asmenims, ją atlygina teisės aktų nustatyta tvarka.

17. Įstaigos vadovo paskirtas atsakingas darbuotojas nuolat kontroliuoja, kaip naudojami tarnybiniai lengvieji automobiliai (ar tvarkingi odometrai, ar degalų sunaudojimas atitinka nustatytas normas, o automobilių rida – nustatytą limitą, jei įrengta GPS automobilių stebėjimo (kontrolės) sistema ar panaši automobilio kontrolės įranga – kaip ji naudojama ir pan.), ir apie pažeidimus nedelsdamas praneša įstaigos vadovui.

IV SKYRIUS

RIDOS IR DEGALŲ APSKAITA

18. Tarnybinių lengvųjų automobilių ridos ir degalų sunaudojimo apskaita tvarkoma įstaigos vadovo nustatyta tvarka.

19. Faktinė tarnybinio automobilio degalų naudojimo bazinė norma ir taikomas degalų naudojimo koeficientas (šaltuoju metų periodu, mieste, užmiestyje ir panašiai) nustatomi atlikus kontrolinį važiavimą arba pagal automobilio gamintojo techninėje dokumentacijoje nurodomus duomenis.

20. Degalų normų ir automobilių ridos limitų viršijimo išlaidas savo lėšomis padengia viršijęs nustatytus limitus įstaigos darbuotojas.

V SKYRIUS

TARNYBINIŲ LENGVŲJŲ AUTOMOBILIŲ ŽYMĖJIMAS, TECHNINĖ PRIEŽIŪRA IR REMONTAS

21. Visi tarnybiniai lengvieji automobiliai privalo būti ženklinami specialiu iš lipnios drėgmei ir temperatūros svyravimams atsparios plėvelės pagamintu ženklu vienu iš šių būdų:

21.1. nurodytas įstaigos pavadinimas ir (arba) patvirtintas įstaigos logotipas;

21.2. nurodytas įstaigos pavadinimas ir Savivaldybės herbas ir (arba) patvirtintas Savivaldybės logotipas, ant tarnybinio lengvojo automobilio galinės dalies klijuojamas užrašas su įstaigos interneto svetainės adresu.

22. Žymimos tarnybinių lengvųjų automobilių priekinės šoninės durelės iš abiejų automobilio pusių. Didžiosios raidės turi būti ne mažesnės kaip 75 mm, mažosios – 50 mm ir ne mažiau kaip 4 mm storio. Patvirtintas įstaigos logotipas, kuriuo ženklinami tarnybiniai lengvieji automobiliai, turi būti ne mažesnio kaip 150 mm aukščio.

23. Tarnybinių lengvųjų automobilių techninė priežiūra atliekama gamintojo nurodytu periodiškumu.

24. Tarnybinių lengvųjų automobilių gedimai šalinami pagal automobilių gamintojo techninio eksploatavimo taisykles, įstaigos vadovo nustatyta tvarka arba automobilių nuomos sutartyse nustatyta tvarka.

25. Už tarnybinių lengvųjų automobilių techninės būklės kontrolę atsako įstaigos vadovo paskirtas atsakingas darbuotojas. Nuomojamų automobilių techninės priežiūros ir remonto organizavimo tvarka nustatoma automobilių nuomos sutartyse.

26. Už tarnybinių lengvųjų automobilių kasdienę ir periodinę techninę priežiūrą, jų švarą, saugų eksploatavimą atsako įstaigos darbuotojai, kuriems priskirti tarnybiniai lengvieji automobiliai, arba juos vairuojantys darbuotojai.

27. Tarnybiniai lengvieji automobiliai plaunami ir valomi autoservise arba plovykloje pagal sudarytas sutartis.

VI SKYRIUS

TARNYBINIŲ LENGVŲJŲ AUTOMOBILIŲ SAUGOJIMAS

28. Tarnybiniai lengvieji automobiliai po darbo, poilsio, švenčių dienomis, darbuotojų atostogų, ligos ar komandiruočių laikotarpiu turi būti laikomi įstaigos vadovo įsakymu nustatytose saugiose nuolatinėse laikymo vietose (saugojimo teritorijoje, garaže ir pan.), jei yra tarnybinė būtinybė (ekstremalios situacijos likvidavimas, tarnybinė komandiruotė ar pan.) – saugiose laikinose laikymo vietose (saugomoje automobilių aikštelėje ar kitoje saugioje vietoje). Už tarnybinio lengvojo automobilio saugojimą yra atsakingas jį vairuojantis darbuotojas.

29. Tarnybinių lengvųjų automobilių saugojimą po darbo valandų, švenčių ir poilsio dienomis kontroliuoja įstaigos vadovo įsakymu paskirtas atsakingas darbuotojas.

30. Draudžiama tarnybiniame lengvajame automobilyje palikti transporto priemonės registracijos liudijimą ir kitus su automobilio naudojimu susijusius dokumentus. Paliekant tarnybinį lengvąjį automobilį, privaloma jį užrakinti ir įjungti apsaugos sistemą (jeigu ji įrengta).

VII SKYRIUS

TARNYBINIŲ LENGVŲJŲ AUTOMOBILIŲ DRAUDIMAS

31. Tarnybiniai lengvieji automobiliai turi būti apdrausti transporto priemonių valdytojų savanoriškuoju draudimu (KASKO) ir transporto priemonių valdytojų civilinės atsakomybės privalomuoju draudimu teisės aktų nustatyta tvarka. Tarnybiniai lengvieji automobiliai, kurių amžius viršija 10 metų ir rinkos vertė mažesnė kaip 2000 Eur, draudžiami tik transporto priemonių valdytojų civilinės atsakomybės privalomuoju civiliniu draudimu.

32. Darbuotojai, vairuojantys įstaigos tarnybinius lengvuosius automobilius, turi būti susipažinę su draudimo sąlygomis ir taisyklėmis.

33. Netarnybiniai lengvieji automobiliai, kuriais darbuotojams leidžiama naudotis tarnybos reikmėms, turi būti apdrausti transporto priemonių valdytojų civilinės atsakomybės privalomuoju draudimu teisės aktų nustatyta tvarka. Teikdamas prašymą dėl netarnybinio automobilio naudojimo tarnybos reikmėms, degalų įsigijimo ir amortizacijos išlaidų kompensacijos, darbuotojas turi pateikti draudimo liudijimo kopiją.

VIII SKYRIUS

NETARNYBINIO AUTOMOBILIO NAUDOJIMAS TARNYBOS REIKMĖMS

34. Įstaiga, neviršydama nustatytų išlaidų tarnybiniams lengviesiems automobiliams išlaikyti, nuomotis arba nuomotis pagal veiklos nuomos sutartį dydžio, turi teisę įstaigos vadovo nustatyta tvarka kas mėnesį mokėti įstaigos darbuotojui kompensaciją už netarnybinio automobilio naudojimą tarnybos reikmėms.

35. Darbuotojas, norintis naudoti netarnybinį automobilį tarnybos reikmėms, įstaigos vadovui, įstaigų vadovas – Savivaldybės administracijos direktoriui, Savivaldybės administracijos direktorius – Savivaldybės merui pateikia prašymą leisti naudoti netarnybinį automobilį tarnybos reikmėms ir kompensuoti degalų įsigijimo ir amortizacijos išlaidas (2 priedas).

36. Leidimas darbuotojui naudoti netarnybinį automobilį tarnybos reikmėms įforminamas įstaigos vadovo įsakymu, įstaigos vadovui – Savivaldybės administracijos direktoriaus įsakymu, Savivaldybės administracijos direktoriui – Savivaldybės mero potvarkiu.

37. Netarnybinio automobilio, naudojamo tarnybos reikmėms, degalų išlaidoms ir automobilio amortizacijai padengti kas mėnesį darbuotojui gali būti mokama iki 1 minimalios mėnesinės algos dydžio kompensacija. Kompensacijos dydžio nustatymo metodiką tvirtina įstaigos vadovas.

38. Darbuotojas, gaunantis kompensaciją už netarnybinio automobilio naudojimą tarnybos reikmėms, negali naudotis tarnybiniu automobiliu, išskyrus tuos atvejus, kai vienas ar su kitais įstaigos darbuotojais vyksta į tarnybinę komandiruotę.

39. Kompensacija neskiriama netarnybinio automobilio padarytai žalai atlyginti.

IX SKYRIUS

BAIGIAMOSIOS NUOSTATOS

40. Taisyklių 8.3 papunktyje nurodytas atsakingas darbuotojas, vykdantis tarnybinių lengvųjų automobilių su įrengta transporto stebėjimo (kontrolės) sistema naudojimo stebėseną, turi būti supažindintas su įstaigoje parengtu asmens duomenų tvarkymo, vykdant tarnybinių automobilių naudojimo stebėseną įstaigoje, tvarkos aprašu.

41. Duomenis apie nustatytus Taisyklių pažeidimus įstaigos atsakingas darbuotojas teikia įstaigos vadovui.

42. Darbuotojai, pažeidę Taisyklių reikalavimus, atsako teisės aktų nustatyta tvarka.

43. Taisyklės keičiamos ar pripažįstamos netekusiomis galios Savivaldybės tarybos sprendimu.

___________________________

Tarnybinių lengvųjų automobilių

įsigijimo, nuomos ir naudojimo Kauno

miesto savivaldybės biudžetinėse

įstaigose taisyklių

1 priedas

(Automobilio perdavimo ir priėmimo akto forma)

AUTOMOBILIO PERDAVIMO IR PRIĖMIMO

AKTAS NR.

1. Už ____________________________________ (toliau – Įstaiga) transportą atsakingas

(įstaigos pavadinimas)

____________________________________, atstovaujamas ______________________________,

(padalinio pavadinimas) (vardas, pavardė)

veikiantis pagal Įstaigos vadovo ______________________________________

įgaliojimą Nr.________, perduoda Įstaigos darbuotojui

_____________________________________________________________________________

(darbuotojo pareigos, vardas ir pavardė)

automobilį ____________________, valstybinis Nr. __________, identifikavimo Nr. ___________.

(markė, modelis)

Odometras _________________________ km

(odometro rodmenys)

2. Įstaigos darbuotojas _______________________________________________ priima

(darbuotojo pareigos, vardas ir pavardė)

automobilį ____________________, valstybinis Nr. __________, identifikavimo Nr. ___________.

(markė, modelis)

Odometras _________________________ km

(odometro rodmenys)

ir nuo šio momento materialiai atsako už jį ir įsipareigoja griežtai laikytis Įstaigos tarnybinių lengvųjų automobilių naudojimo taisyklių. Nuo automobilio priėmimo momento pasirašęs asmuo prisiima atsitiktinės žalos automobiliui riziką ir padidinto pavojaus šaltinio valdytojo atsakomybę.

3. Automobilis perduotas su šia papildoma įranga:

Įrangos pavadinimas	Yra (nėra) automobilyje
Vaistinėlė
Gesintuvas
Avarinis ženklas
Atsarginis ratas
Raktų komplektas
Liemenė

4. Šis aktas galioja tik esant abiejų šalių atstovų parašams.

Perdavė

____________________	_____________	__________________________

(įgalioto asmens pareigos)	(parašas)	(vardas ir pavardė)

____________________

(data)

Priėmė

____________________	_____________	_________________________

(darbuotojo pareigos)	(parašas)	(vardas ir pavardė)

____________________

(data)

Tarnybinių lengvųjų automobilių

įsigijimo, nuomos ir naudojimo Kauno

miesto savivaldybės biudžetinėse įstaigose

taisyklių

2 priedas

(Prašymo forma)

(pareigų pavadinimas)

(vardas ir pavardė)

_______________________________

(adresatas)

PRAŠYMAS Leisti naudoti NETARNYBINį AUTOMOBILį TARNYBOS REIKMĖMS ir KOMPENSuoti DEGALŲ įsigijimo IR AMORTIZACIJos IŠLAIDaS

20____ m. _______________ d.

____________________

(surašymo vieta)

Aš,	,

(vardas, pavardė, pareigos)

kuruojantis (-i)

(veiklos sritis, funkcijos, darbų kiekis, specifinė veikla)

,

gyvenantis (-i)

(adresas)

(___ km atstumu nuo įstaigos buveinės), prašyčiau leisti tarnybos reikmėms naudoti netarnybinį automobilį

,

(markė, modelis, variklio darbinis tūris)

pagamintą __________ m., valstybinis Nr.

(naudojami degalai ___________________), registruotą VĮ „Regitra“

(rūšis, markė)

,

(registravimo data, transporto priemonės registracijos liudijimo Nr., kieno vardu registruota)

ir kompensuoti degalų įsigijimo ir amortizacijos išlaidas.

PRIDEDAMA:

1. Automobilio registracijos liudijimo kopija.

2. Techninės apžiūros talono kopija.

3. Civilinės atsakomybės privalomojo draudimo sutarties liudijimo kopija.

4. Vairuotojo pažymėjimo kopija.

5. Kita	.

(nurodyti)

______________________	___________	________________________

(pareigų pavadinimas)	(parašas)	(vardas ir pavardė)